LAHOAN NI APOSTEL 22 ~ BIBEL SIMALUNGUN\n16.22 - LAHOAN NI APOSTEL,LAHOAN NI APOSTEL 22,PADAN NABARU,PERJANJIAN BARU No comments\nLAHOAN NI APOSTEL 22\n22:1 Nasiam sanina ampa bapa, tangar nasiam ma sonari pangapition diri na huhatahon ilobei nasiam! (bd. 7:2; 13:26.)\n22:2 Ase dob ibogei sidea, na iparsahapkon ai sidea ibagas hata Heber, lambin sip ma sidea. (ay. 3, 16; bd. 9:1-22; 21:40; 26:9-18.)\n22:3 Halak Jahudi do ahu, tubuh i Tarsus na i Silisia, tapi magodang i huta on; ilobei ni si Gamaliel do ahu iajari domu hubani hatulimaton ni titah ni ompungta, pongkut do ahu mangirikkon ELOHIM , songon haganup nasiam sadari on. (bd. 5:34; 21:39; Gal. 1:14.)\n22:4 Huparburu do ronsi matei parugama on, husangkut anjaha hu patutupkon do dalahi age naboru, (bd. 8:3.)\n22:5 anjaha pasal ai, sintua ni malim ampa harungguan ni pangintuai-pangintuai do saksi bangku. Humbani sidea do hujalo surat siboanon hubani sanina-sanina ai, anjaha laho ma ahu hu Damaskus, sihol manangkapi na ijai ai homa, anjaha mamboan sidea ibagas gari hu Jerusalem, ase iuhumi.\n22:6 Tapi masa ma, sanggah itongah dalan ahu, dohorhon Damaskus, hira-hira tongah arian, sompong ma marsinalsal hun datas, inggot hubangku, sinalsal na lihar tumang.\n22:7 Tompas ma ahu hu tanoh, anjaha hubogei ma sora na mangkatahon hubangku: Saul! Saul! Mase ma pardakdakonmu Ahu?\n22:8 Jadi ningku ma mambalosi: Ise do Ham Tuhan? Nini ma hubangku: Jesus do Ahu, na hun Nasaret, na pinardakdakmin!\n22:9 Iidah hasomanku do namin sinalsal ai, tapi anggo sora ai, na marsahap pakon ahu, seng ibogei sidea.\n22:10 Jadi ningku ma: Aha ma sibahenonku, Tuhan? Jadi ihatahon Tuhan in ma hubangku: Jongjong ma ho, laho ma ho hu Damaskus, ijai ma patugahon bam haganup na patut sihorjahononmu.\n22:11 Tapi seng marpangidah be ahu ibahen sinalsal ni sondang ai, gabe itogu hasomanku mando ahu das hu Damaskus.\n22:12 Anjaha dong ma ijai sada halak, na margoran si Ananias, halak na daulat domu hubani titah in, dear do baritani bani haganup Jahudi na marianan ijai.\n22:13 Roh do ia hubangku nini: Ambia Saul, marpangidah ma ho! Jadi mintor marpangidah ma ahu anjaha huidah ma ia.\n22:14 Dob ai nini ma: Domma ipilih ELOHIM ni ompungta ho, ase itanda ho rosuh ni uhurni, iidah ho Parpintor in anjaha ibogei ho sandiri sorani,\n22:15 ase gabe saksini ho bani haganup jolma pasal na niidah ampa na binogeimu.\n22:16 Ai pe, mase ma sonai sangsi-sangsi uhurmu? Jongjong ma anjaha tardidi, paburihkon dousamu marhitei na mandilo Goranni.\n22:17 Dob mulak ahu hu Jerusalem anjaha martonggo i rumah panumbahan, marpanonggoran do ahu. (bd. 9:26; 2 Kor. 12:2.)\n22:18 Huidah do Ia mangkatahon bangku: Papodas ma misir hun Jerusalem, ai seng ra sidea manjalo hasaksianmu pasal Ahu.\n22:19 Jadi ningku ma: Ibotoh sidea do Tuhan, na hupatutupkon anjaha hulonsingi do na porsaya Bamu bani ganup rumah parguruan.\n22:20 Anjaha sanggah na hona duruskon daroh ni si Stepanus, saksimu ondi, jongjong do au homa ijai, huhadearhon do ai, anjaha ahu manjaga pakeian ni na mambunuhsi. (bd. 7:58; 8:1.)\n22:21 Jadi nini ma dompak ahu: Laho ma, ai hubani na daoh do ho suruhonku, ai ma hubani sipajuh begu-begu.\n22:22 Das hubani hatani on, itangihon sidea do ia; dob ai ipagogoh sidea ma sorani, nini ma: Padaoh ma jolma sisonin hun tanoh on, seng patut ia manggoluh! (bd. 21:36; 25:24; Luk. 23:18.)\n22:23 Tapi sai mardilo-dilo do sidea, ihilap-hilapkon pakeianni anjaha ipansaburhon orbuk hu atas.\n22:24 Jadi ihatahon kapiten ai ma ia boanon hubagas tangsi, anjaha isuruh ma pareksaon ia marhitei na manlonsingisi, ase ibotoh mase sonai parsurak-surak ni sidea dompaksi. (bd. 21:34.)\n22:25 Tapi dob isangkut sidea ia bani tali huling-kuling, nini si Paulus ma dompak letnan na jongjong ijai: Ai bulih do lonsingan nasiam warga negara Rom, age lape na pareksa parkarani? (bd. 16:37; 23:27.)\n22:26 Mambogei ai letnan ai, laho ma ia bani kapiten ai, patugahkon ai, nini ma: Ai aha do na sihol bahenonmu? Halak Rom do hape halak ai.\n22:27 Jadi roh ma kapiten ai hubani, nini ma: Patugah bangku, halak Rom do ho tongon? Balosni: Ai do!\n22:28 Dob ai marbalos ma kapiten ai: Anggo ahu, buei do rugi mamboli hak warga negara in. Tapi nini si Paulus ma: Anggo ahu, humbani partubuhku do sonai.\n22:29 Jadi mintor surut ma halak na sihol mamareksa ai. Kapiten ai pe mabiar ma, dob ibotoh halak Rom do hape si Paulus, na dob sinuruhni sangkuton. (bd. 4:33; 16:38.)\n22:30 Patarni ai sihol ma torang botohonni, aha halani mambahen na iaduhon halak Jahudi ia; ipadarat ma ia, ihatahon ma martumpu sintua ni malim ampa rapot bolon ai, anjaha si Paulus pe itogu ma hutongah-tongah ni sidea. (bd. 23:28.)